#

**ИНФОРМАЦИЯ**

**ЗА ДЕЙНОСТТА НА ИНСПЕКТОРАТА В МИНИСТЕРСТВО НА**

**ЗЕМЕДЕЛИЕТО И ХРАНИТЕ ПРЕЗ 2023 Г.**

Инспекторатът на Министерство на земеделието и храните е на пряко подчинение на министъра и осигурява изпълнението на контролните му функции върху дейността на структурните звена в Министерството и второстепенните разпоредители с бюджет към министъра (към 31.12.2023 г. - 27 бр. дирекции; 28 областни дирекции „Земеделие”; 11 изпълнителни агенции, служби, центрове и 3 почивни бази).

Основните функции и дейността на Инспектората са регламентирани в чл. 46 от Закона за администрацията, чл. 14 от Устройствен правилник на министерството на земеделието и храните *(загл. изм. - ДВ, бр. 9 от 2024 г., в сила от 01.02.2024 г.) (Приет с ПМС № 260 от 14.10.2019 г., последно изм. и доп. ДВ. бр. 9 от 30 януари 2024г., в сила от 1.02.2024 г.)* и Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи.

В изпълнение на нормативно определените функции, Инспекторатът извършва планови и извънпланови проверки на структури, дейности и процеси в министерството и във второстепенните разпоредители с бюджет към министъра на земеделието и храните.

През 2023 г. от Инспектората са извършени общо 51 бр. планови и извънпланови проверки в МЗХ и във второстепенните разпоредители с бюджет към министъра. За резултатите от проверките са изготвени 51 бр. доклади. В докладите са дадени 152 бр. препоръки за отстраняване на констатирани пропуски и нарушения в проверените административни структури и други последващи действия, в т.ч. 17 бр. препоръки за търсене на дисциплинарна отговорност от длъжностни лица в МЗХ и във второстепенни разпоредители с бюджет към министъра.

**Годишни цели на Инспектората**

Дейността на Инспектората през 2023 г. беше насочена към постигане на следните цели:

- Предотвратяване и отстраняване на нарушения при осъществяване дейността на администрацията и спазването на законите, подзаконовите и вътрешноведомствените актове за организация на работа в Министерството и във второстепенните разпоредители с бюджет;

- Предотвратяване на корупционни прояви и ограничаване на корупционния риск в дейността на администрацията на Министерството и във второстепенните разпоредители с бюджет;

- Укрепване административния капацитет на Инспектората чрез повишаване на професионалните знания и умения на служителите.

**Извършени проверки**

Постигането на целите е реализирано чрез извършване на проверки, като през 2023 г. от Инспектората са извършени общо 51 бр., от които 29 бр. планови и 22 бр. извънпланови проверки.

По реда на Закона за противодействие на корупцията и за отнемане на незаконно придобитото имущество (ЗПКОНПИ)/Закон за противодействие на корупцията (ЗПК) и Наредбата за организацията и реда за извършване на проверка на декларациите и за установяване конфликт на интереси (НОРИПДУКИ) са извършени общо 25 бр. планови проверки:

 - 12 бр. проверки за изпълнение на задължението от новоназначените служители в системата на МЗХ за спазване на сроковете за подаване на декларации по чл. 35, ал. 1, т. 2 и т. 4 от ЗПКОНПИ (чл. 49, ал.1, т.2 и т. 4 от ЗПК). За резултатите от проверките са изготвени 12 бр. доклади.;

 - 12 бр. проверки относно спазване на срока, посочен в чл. 36, ал. 1 от ЗПКОНПИ и чл. 3, ал. 7 от НОРИПДУКИ (чл. 50, ал.1 от ЗПК) за подаване на декларациите по чл. 35, ал.1, т. 1 и т. 3 от ЗПКОНПИ (чл. 49, ал.1, т. 1 и т. 3 от ЗПК) и проверка на наличие на несъвместимости по смисъла на чл. 7, ал. 2 от Закон за държавния служител, чл. 107а, ал. 1 от Кодекса на труда, чл. 20 и чл. 23 от Закон за публичните предприятия и чл. 169, ал. 3 от Закон за горите. За резултатите от проверките са изготвени 12 бр. доклади.;

 - Една проверка относно спазване на срока, посочен в чл. 3, ал. 4, т. 2 от НОРИПДУКИ, за подаване на ежегодни декларации по чл. 35, ал. 1, т. 2 от ЗПКОНПИ от лицата по чл. 1, ал. 2, т. 1-4 от НОРИПДУКИ. За резултатите от проверката е изготвен доклад.

При проверките е констатирано, че всички задължени лица са подали в срок изискуемите се декларации по реда на ЗПКОНПИ/ЗПК.

Извършени са 3 бр. планови проверки относно спазване изискванията на Наредбата за административно обслужване (НАО) при предоставяне на административни услуги от второстепенни разпоредители с бюджет към министъра на земеделието и храните – ОДЗ – Благоевград, ОДЗ – Ямбол и Изпълнителна агенция по горите. За резултатите от проверките са изготвени доклади до министъра, в които, на основание констатациите и направените изводи, са дадени препоръки за отстраняване на нарушения и неизпълнения на разпоредбите на НАО.

Извършена е една планова проверка в Областна дирекция „Земеделие“ – Стара Загора относно организацията на дейностите по управление на човешките ресурси. Проверката е планирана предвид извършена проверка от Инспектората през предходна година, при която са били констатирани нарушения на дейностите по управление на човешките ресурси и са били дадени препоръки за тяхното отстраняване.

През 2023 г. са извършени 22 бр. извънпланови проверки по реда на АПК и съгласно изискванията на Раздел VІ „Ред и начин за извършване на проверките. Докладване“ от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи. От тях, 17 бр. проверки са извършени във връзка с постъпили сигнали; 4 бр. проверки по инициатива на министъра на земеделието и храните; 1 бр. проверка във връзка с доклад от главен директор на Главна дирекция „Земеделие и регионална политика“.

В 2 бр. от извършените извънпланови проверки съвместно със служителите от Инспектората са участвали и служители от Главна дирекция „Земеделие и регионална политика“, дирекция „Поземлени отношения и комасация“ и дирекция „Политики по агрохранителната верига“.

 В докладите на Инспектората, изготвени в резултат на извършените планови и извънпланови проверки, са направени 152 бр. препоръки за отстраняване на констатираните пропуски и нарушения в проверените административни структури и други последващи действия, в т. ч.:

 - 17 бр. препоръки за търсене на дисциплинарна отговорност от служители на Министерство на земеделието и храните и на ВРБ; образувани са 15 бр. дисциплинарни производства, като впоследствие 2 бр. от тях са прекратени. Едно от образуваните производства не е приключило поради ползване на отпуск поради временна неработоспособност от служителя срещу, който е образувано.

Във връзка с 12 от образуваните дисциплинарните производства са наложени дисциплинарни наказания: едно дисциплинарно наказание „уволнение“, осем - „забележка“, едно - „порицание“, едно – „отлагане на повишението в ранг с една година“ и едно – „понижение в по-долен ранг за срок от 6 месеца до 1 година“.

- 33 бр. препоръки във връзка с прилагане разпоредбите на Наредбата за административното обслужване;

- 24 бр. препоръки за промени в нормативни и вътрешноведомствени актове;

- 1 бр. препоръка за сигнализиране на АДФИ за извършване на проверка.

- 1 бр. препоръка за изпращане на доклад от извършена проверка до ГДБОП

Също така са дадени препоръки за:

* + - за отстраняване на констатирани пропуски и нарушения;
		- за подобряване на организацията на дейността на проверяваните структури;
		- за подобряване на кадровата обезпеченост;
		- за извършване на последващи проверки от страна на дирекция ВО в МЗХ и от второстепенни разпоредители с бюджет;
		- за изменение на длъжностни характеристики;
		- за спазване Кодекса за поведение на служителите в държавната администрация;
		- за осъществяване на текущ контрол от страна на служителите, заемащи ръководни длъжности.

 **Предприети действия по постъпили сигнали**

През 2023 г. в Инспектората са постъпили общо 141 броя сигнали, от които:

- По реда на АПК са постъпили 127 бр. сигнали. По 20 бр. от тях са извършени извънпланови тематични проверки, за резултатите от които са изготвени 17 бр. доклади до министъра и отговори до подателите. На основание чл. 112 от АПК 74 бр. сигнали са препратени за разглеждане от съответните компетентни структури, за което са уведомени сигналоподателите.

Във връзка с 19 бр. сигнали от Инспектората е осъществен административен контрол, относно спазване разпоредбите на Глава осма от АПК, като е изискано от компетентните дирекции в министерството извършването на проверки и предприемане на действия за отстраняване на констатирани нарушения при функционирането на администрацията и изготвянето на отговори до подателите на сигналите. Четири сигнала са приключени по реда на чл. 124, ал. 1 *(Сигнали, подадени повторно по въпрос, по който има решение, не се разглеждат, освен ако са във връзка с изпълнение на решението или се основават на нови факти и обстоятелства).* По 2 бр. сигнали не е образувано производство на основание чл. 111, ал. 4 от АПК *(Не се образува производство по анонимни предложения или сигнали, както и по сигнали, отнасящи се до нарушения, извършени преди повече от две години)*. По 1 бр. сигнал не е образувано производство на основание чл. 130, ал. 2 от АПК *(Никой друг орган няма право да приеме за разглеждане дело, което вече се разглежда от съда).* По 6 бр. сигнали, след извършено предварително проучване, са изготвени отговор до сигналоподателите. Един сигнал е архивиран, поради недостатъчно данни, които да бъдат проверени и непредоставена изисканата допълнителна информация.

- По смисъла на ЗПКОНПИ/ЗПК са постъпил 14 бр. сигнали, като 10 бр. от тях са препратени за разглеждане от съответните компетентни структури. По повод постъпил 1 бр. сигнал е изпратен отговор до подателя на сигнала. Предвид разпоредбата на чл. 6, ал. 6 от НОРИПДУКИ, 3 бр. сигнали са оставени без разглеждане и са предадени за архив.

**Други дейности**

 През цялата година, определени със заповед на министъра служители от Инспектората имаха задължения по приемането, съхраняването и обработването на данните от декларациите по чл. 35, ал.1 от ЗПКОНПИ/чл. 49, ал. 1 от ЗПК, подадени от задължените лица пред министъра, в качеството му на орган по назначаването. В Инспектората се поддържат Регистър на подадените пред министъра декларации за несъвместимост и декларации за промяна на декларирани обстоятелства в декларациите за несъвместимост от лицата, заемащи публични длъжности, посочени в чл. 6, ал.1 от ЗПКОНПИ/ЗПК и Регистър на подадените пред министъра декларации по чл. 35, ал.1 от ЗПКОНПИ/чл. 49, ал. 1 от ЗПК от задължените лица.

 На интернет страницата на Министерството, в рубрика „Антикорупция“, Инспекторатът поддържа в актуално състояние публичните регистри на декларациите по чл. 35, ал. 1 от ЗПКОНПИ/чл. 49, ал. 1 от ЗПК.

 Във връзка с чл. 1, ал. 4 от Насоките за съставяне на антикорупционните планове, тяхното съдържание и одобряването им, от Инспектората са предприети действия за изготвяне на Антикорупционен план в системата на МЗХ за 2023 г. Планът е публикуван на официалната интернет страница на Министерството в рубрика „Антикорупция“. В съответствие с разпоредбата на чл. 6, ал. 5 от Насоките, са предприети действия за изготвяне на отчет за изпълнение на мерките от Антикорупционния план за 2023 г. през първото шестмесечие на годината. От всички дирекции в МЗХ и всички ВРБ е изискано да представят информация за изпълнението през първото шестмесечие на годината на планираните мерки в Антикорупционния план за 2023 г. След обобщаване на представената информация е изготвен Шестмесечен отчет за изпълнението на мерките от Антикорупционния план в системата на МЗХ за 2023 г., който също е публикуван на официалната интернет страница на Министерството в рубрика „Антикорупция“.